Likumprojekts

**Valsts dienesta likums**

**I nodaļa**

**Vispārīgie noteikumi**

**1. pants. Likuma mērķis**

Šā likuma mērķis ir noteikt Latvijas valstij un tās likumīgajai valdībai lojālu, profesionālu, politiski neitrālu, uz rezultātu orientētu valsts dienestu, kas nodrošina tiesisku, stabilu, efektīvu un atklātu valsts pārvaldes darbību.

**2. pants. Valsts dienests**

(1) Valsts dienestu šā likuma izpratnē pilda visi valsts tiešās pārvaldes iestādēs (turpmāk – iestāde) nodarbinātie un Nacionālo bruņoto spēku civilie darbinieki. Likums neattiecas uz Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm, valsts drošības iestāžu darbiniekiem un Ministru kabineta locekļu konsultatīvajām amatpersonām.

(2) Valsts dienestā nodarbinātais ir ierēdnis, specializētā valsts dienesta ierēdnis vai darbinieks.

(3) Ierēdnis ir persona, kas iestādē veido nozares politiku vai attīstības stratēģiju, koordinē nozares darbību, sadala vai kontrolē finanšu resursus, izstrādā normatīvos aktus vai kontrolē to ievērošanu, sagatavo vai izdod administratīvos aktus, sagatavo vai pieņem citus ar privātpersonas tiesībām saistītus lēmumus. Specializētā valsts dienesta ierēdnis ir persona, kas minētās funkcijas veic diplomātiskajā un konsulārajā dienestā.

(4) Darbinieks šā likuma izpratnē ir persona, kas pilda amata pienākumus iestādē un neveic šā panta trešajā daļā minētās funkcijas. Specializētā valsts dienesta darbinieks ir persona, kas minētās funkcijas veic diplomātiskajā un konsulārajā dienestā.

**3. pants. Likuma darbība**

(1) Uz specializētā valsts dienesta ierēdņiem un darbiniekiem attiecas šā likuma I nodaļa, 4. panta otrās daļas 1. un 4. punkts, trešā un ceturtā daļa, 16., 17., 18., 22., 25. un 28. pants. Citas šā likuma normas tiesiskās attiecības specializētajā valsts dienestā nosaka tiktāl, ciktāl tās nenosaka speciālie likumi.

(2) Valsts dienesta tiesiskajās attiecībās piemērojamas darba tiesiskās attiecības regulējošo normatīvo aktu normas tiktāl, ciktāl to nenosaka šis likums, Valsts un pašvaldību institūciju amatpersonu un darbinieku atlīdzības likums, Valsts pārvaldes iekārtas likums vai citi valsts dienesta gaitu regulējošie normatīvie akti. Valsts dienesta tiesiskajās attiecībās nav piemērojamas darba tiesiskās attiecības regulējošo normatīvo aktu normas par darba tiesisko attiecību izbeigšanu.

**II nodaļa**

**Valsts dienesta vadība**

**4. pants. Iestāžu kompetence**

(1) Iestādes kontrolē šā likuma un citu ar valsts dienesta jomu saistīto normatīvo aktu piemērošanu iestādes padotībā esošo ierēdņu un darbinieku darbībā.

(2) Valsts kanceleja:

1) izstrādā un koordinē valsts cilvēkresursu attīstības politiku;

2) koordinē ierēdņu un darbinieku talantu vadības programmu valsts pārvaldē;

3) sadarbībā ar attiecīgo Ministru kabineta locekli organizē iestāžu vadītāju atlasi;

4) saskaņo ierēdņu amatus.

(3) Finanšu ministrija:

1) izstrādā un koordinē sabiedriskajā sektorā nodarbināto atlīdzības politiku;

2) uztur valsts un pašvaldību institūciju amatpersonu un darbinieku atlīdzības uzskaites sistēmu.

(4) Valsts administrācijas skola:

1) izstrādā ierēdņu un darbinieku mācību programmas;

2) koordinē ierēdņu un darbinieku mācību procesu.

**5. pants. Mediācija valsts dienesta attiecībās**

(1) Ierēdnim vai darbiniekam ir tiesības vērsties Valsts kancelejā ar iesniegumu par mediācijas pakalpojumu, lai risinātu valsts dienesta strīdu par valsts dienesta tiesisko attiecību izbeigšanu, pamatojoties uz šā likuma 29. panta pirmās daļas "i" un "j" apakšpunktu, ja augstākas iestādes nav vai tā ir Ministru kabinets vai Ministru prezidents.

(2) Iesniegums par mediācijas pakalpojumu aptur administratīvā akta pārsūdzības termiņa skaitījumu no dienas, kad tas saņemts Valsts kancelejā.

(3) Valsts kanceleja organizē mediācijas pakalpojuma sniegšanu valsts dienesta attiecībās. Ministru kabinets nosaka kārtību, kādā sniedzams mediācijas pakalpojums valsts dienesta attiecībās, samaksas apmēru par sniegto mediācijas pakalpojumu un kārtību, kādā veicama minētā samaksa.

(4) Mediācijas pakalpojumu sniedz sertificēti mediatori. To sertificētu mediatoru sarakstu, kuri sniedz mediācijas pakalpojumu valsts dienesta strīdu jautājumos, uztur Valsts kanceleja.

(5) Pirms mediācijas uzsākšanas nav nepieciešams saņemt iestādes piekrišanu konkrēta valsts dienesta strīda risināšanai mediācijas procesā.

**III nodaļa**

**Iecelšana amatā**

**6. pants. Ierēdņu amati**

(1) Ierēdņu amatus iestādē atbilstoši amatā veicamajiem pienākumiem, saskaņojot ar Valsts kanceleju, nosaka iestādes vadītājs.

(2) Uz ierēdņa amatu var pretendēt persona:

1) kura ir Latvijas Republikas pilsonis;

2) kura prot un lieto valsts valodu tādā apjomā, kāds nepieciešams profesionālo un amata pienākumu veikšanai;

3) kurai ir augstākā izglītība;

4) kura nav sasniegusi likumā noteikto vecuma pensijas vecumu;

5) kura nav sodīta par tīšiem noziedzīgiem nodarījumiem vai ir reabilitēta vai kurai sodāmība ir noņemta vai dzēsta;

6) kura nav atbrīvota no amata ar tiesas spriedumu krimināllietā;

7) pār kuru tiesa nav nodibinājusi aizgādnību;

8) kura nav vai nav bijusi PSRS, Latvijas PSR vai kādas ārvalsts valsts drošības dienesta, izlūkdienesta vai pretizlūkošanas dienesta štata darbinieks;

9) kura nav vai nav bijusi ar likumiem vai tiesas nolēmumiem aizliegto organizāciju dalībnieks;

10) kura nav iestādes vadītāja vai tiešā vadītāja radinieks (persona, kura ar iestādes vadītāju vai tiešo vadītāju ir laulībā, svainībā vai radniecībā līdz pirmajai pakāpei, kā arī brāļi un māsas). Ministru kabinets var noteikt izņēmumus gadījumos, ja citādi attiecīgā iestāde nevar nodrošināt tai noteikto funkciju izpildi;

11) kurai nav saglabājušās tāda disciplinārsoda, administratīvā soda vai kriminālsoda darbības sekas, kas liedz ieņemt amatu valsts pārvaldē.

(3) Šā panta otrās daļas 4. punkts neattiecas uz personu, kura pretendē uz ierēdņa amatu, kas ir vakants uz noteiktu laiku.

**7. pants. Darbinieku amati**

(1) Uz darbinieka amatu var pretendēt persona:

1) kura ir Eiropas Savienības pilsonis;

2) kura prot un lieto valsts valodu tādā apjomā, kāds nepieciešams profesionālo un amata pienākumu veikšanai;

3) kurai ir vidējā izglītība;

4) kura nav sasniegusi likumā noteikto vecuma pensijas vecumu;

5) kura nav sodīta par tīšiem noziedzīgiem nodarījumiem vai ir reabilitēta vai kurai sodāmība ir noņemta vai dzēsta;

6) kura nav atbrīvota no amata ar tiesas spriedumu krimināllietā;

7) pār kuru tiesa nav nodibinājusi aizgādnību;

8) kura nav vai nav bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, valsts drošības dienesta, izlūkdienesta vai pretizlūkošanas dienesta štata darbinieks;

9) kura nav vai nav bijusi ar likumiem vai tiesas nolēmumiem aizliegto organizāciju dalībnieks;

10) kura nav iestādes vadītāja vai tiešā vadītāja radinieks (persona, kura ar iestādes vadītāju vai tiešo vadītāju ir laulībā, svainībā vai radniecībā līdz pirmajai pakāpei, kā arī brāļi un māsas). Ministru kabinets var noteikt izņēmumus gadījumos, ja citādi attiecīgā iestāde nevar nodrošināt tai noteikto funkciju izpildi;

11) kurai nav saglabājušās tāda disciplinārsoda, administratīvā soda vai kriminālsoda darbības sekas, kas liedz ieņemt amatu valsts pārvaldē.

(2) Šā panta otrās daļas 4. punkts neattiecas uz personu, kura pretendē uz darbinieka amatu, kas vakants uz noteiktu laiku.

(3) Šā panta pirmā daļa neattiecas uz fiziskā un kvalificētā darba veicējiem. Prasības fiziskā un kvalificētā darba veicējiem nosaka iestādes vadītājs.

**8. pants.** **Pretendentu atbildība**

Persona, kura pretendē uz ierēdņa vai darbinieka amatu (turpmāk – pretendents), normatīvajos aktos noteiktajā kārtībā atbild par iesniegto dokumentu un tajos ietverto ziņu pareizību.

**9. pants. Pretendentu konkurss uz vakantajiem amatiem**

(1) Atklātu pretendentu konkursu uz ierēdņu un darbinieku amatiem attiecīgā iestāde publicē iestādes mājaslapā internetā un Nodarbinātības valsts aģentūras vakanču portālā. Par konkursa izsludināšanas dienu uzskatāma diena, kad sludinājums publicēts Nodarbinātības valsts aģentūras vakanču portālā.

(2) Izsludinot atklātu pretendentu konkursu, norāda šajā likumā preten­dentam noteiktās obligātās prasības, saskaņā ar amata aprakstu pretendentam izvirzāmās prasības, pieteikšanās termiņu un pieteikuma iesniegšanas veidu.

(3) Pretendentu pieteikšanās termiņu sāk skaitīt no atklāta pretendentu konkursa izsludināšanas dienas, un tas nav īsāks par 10 dienām un garāks par 20 dienām.

(4) Uz vakanto ierēdņa vai darbinieka amatu atklātu pretendentu konkursu var neizsludināt, ja:

1) ir izsludināts atklāts pretendentu konkurss uz līdzvērtīgu amatu un šā atklāta pretendentu konkursa ietvaros iespējams izvērtēt pretendentu atbilstību līdzvērtīgajam amatam;

2) programmas ārvalstu augstākās izglītības iestāžu Latvijas valstspiederīgo absolventu piesaistei darbam valsts tiešās pārvaldes iestādēs stažieris vai šai programmai līdzvērtīgas mācību prakses praktikants ir sekmīgi noslēdzis stažiera programmu vai mācību praksi un atbilstoši individuālo mērķu un uzdevumu novērtējumam un profesionālās izaugsmes plānam ir sniegts iestādes vadītāja ieteikums uzsākt valsts dienestu vakantajā ierēdņa vai darbinieka amatā;

3) vakantā amata pienākumi ir saistīti ar sezonas rakstura darbu, kuru pilda ne ilgāk kā piecus mēnešus viena gada laikā. Šādā gadījumā iestādes mājaslapā internetā un Nodarbinātības valsts aģentūras vakanču portālā visu gadu publicē informāciju par amata pretendentam izvirzāmajām prasībām, amata pienākumu izpildes laiku un pieteikuma iesniegšanas veidu. Saskaņā ar iestādes iekšējo kārtību izvēlas pretendentu, kas vislabāk atbilst amatam noteiktajām prasībām;

4) ja ir izsludināts iekšējs konkurss iestādē, resorā un tiešās pārvaldes ietvaros. Gadījumus, kad izsludināms iekšējais konkurss, un iekšējo konkursu rīkošanas kārtību nosaka Ministru kabinets.

**10. pants. Pretendentu atbilstības pārbaude**

(1) Pretendentu atbilstību vakantajam amatam noteiktajām prasībām izvērtē pretendentu vērtēšanas komisija. Komisiju izveido:

1) konkursam uz iestādes vadītāja amatu – attiecīgais Ministru kabineta loceklis sadarbībā ar Valsts kanceleju;

2) konkursam uz pārējiem amatiem – attiecīgās iestādes vadītājs.

(2) Pretendentu atbilstību vakantajam amatam noteiktajām prasībām izvērtē, ievērojot attiecīgā amata pārbaudes kritērijus. Minētos kritērijus nosaka:

1) iestādes vadītāja amatam – Valsts kanceleja, saskaņojot tos ar attiecīgo Ministru kabineta locekli;

2) pārējiem amatiem – attiecīgās iestādes vadītājs vai vienotais atlases centrs resorā, ja tāds ir izveidots.

(3) Ministru kabinets nosaka iestāžu vadītāju atlases plānošanas, prasību izvirzīšanas un pretendentu novērtēšanas kārtību.

(4) Pretendentu vērtēšanas komisija izvēlas vienu vai vairākus pretenden­tus, kas vislabāk atbilst amatam noteiktajām prasībām, un, pamatojot izvēli, iesaka viņus:

1) attiecīgajam Ministru kabineta loceklim iecelšanai iestādes vadītāja amatā;

2) attiecīgās iestādes vadītājam – iecelšanai citos iestādes amatos.

(5) Atbilstoši šā panta ceturtajai daļai attiecīgais Ministru kabineta loceklis vai iestādes vadītājs izvērtē pretendentu vērtēšanas komisijas ieteikumu un saprātīgā termiņā pieņem lēmumu par pretendenta iecelšanu amatā vai pretendentu vērtēšanas komisijas ieteikuma noraidīšanu.

(6) Attiecīgā iestāde informāciju par atklāta pretendentu konkursa rezultātu publicē iestādes mājaslapā internetā un Nodarbinātības valsts aģentūras vakanču portālā piecu darbdienu laikā pēc pretendenta iecelšanas amatā. Lēmums ir publiski pieejams vismaz 30 dienas no tā publicēšanas dienas.

(7) Pretendentam ir tiesības iepazīties ar pretendentu vērtēšanas komisijas ieteikumu un šā panta piektajā daļā minētās amatpersonas lēmumu, kas ir galīgs lēmums. Ja, pieņemot šā panta piektajā daļā minēto lēmumu, ir pārkāpts atšķirīgas attieksmes aizlieguma princips, pretendentam ir tiesības attiecīgās amatpersonas lēmumu apstrīdēt augstākā iestādē vai, ja augstākas iestādes nav vai tā ir Ministru kabinets vai Ministru prezidents, pārsūdzēt tiesā Administratīvā procesa likumā noteiktajā kārtībā.

**11. pants. Atkārtots atklāts pretendentu konkurss**

Atkārtotu atklātu pretendentu konkursu izsludina, ja:

1) atklātā pretendentu konkursā nav pieteicies neviens pretendents;

2) pretendentu vērtēšanas komisija secina, ka neviens pretendents neatbilst amatam noteiktajām prasībām;

3) nevienu no pretendentu vērtēšanas komisijas ieteiktajiem pretendentiem šā likuma [10. panta](http://www.likumi.lv/doc.php?id=10944#p9) piektajā daļā minētā attiecīgā amatpersona neatzīst par piemērotu attiecīgajam amatam;

4) izvēlētais pretendents ir atteicies ieņemt amatu un neviens cits preten­dents neatbilst amatam noteiktajām prasībām.

**12. pants. Pretendenta iecelšana amatā**

(1) Pretendentu amatā uz nenoteiktu laiku ar rīkojumu ieceļ iestādes vadītājs. Izņēmuma gadījumā pretendentu var iecelt amatā uz noteiktu laiku, rīkojumā norādot termiņu un dienesta apstākļus, kas to nosaka.

(2) Pretendentu iestādes vadītāja amatā uz septiņiem gadiem ieceļ attiecīgais Ministru kabineta loceklis. Sešus mēnešus pirms termiņa beigām attiecīgais Ministru kabineta loceklis pieņem lēmumu par iestādes vadītāja pārcelšanu citā amatā valsts interesēs vai par atbrīvošanu no amata sakarā ar termiņa izbeigšanos, informējot par to personu, attiecībā uz kuru lēmums pieņemts. Izņēmuma gadījumā attiecīgais Ministru kabineta loceklis ar pamatotu lēmumu var pagarināt iestādes vadītāja amata termiņu uz septiņiem gadiem.

(3) Pretendentu ministrijas valsts sekretāra, īpašu uzdevumu ministra sekretariāta vadītāja, Ministru prezidenta biedra sekretariāta vadītāja, Valsts kancelejas direktora, Pārresoru koordinācijas centra vadītāja un pārraudzībā esošas iestādes vadītāja amatā attiecīgais Ministru kabineta loceklis ieceļ pēc pretendenta apstiprināšanas Ministru kabinetā.

(4) Ieceļot pretendentu ierēdņa vai darbinieka amatā, iestādes vadītājs vai attiecīgais Ministru kabineta loceklis var noteikt pārbaudes laiku, kas nedrīkst pārsniegt trīs mēnešus.

(5) Pretendentam, kuru ierēdņa amatā ieceļ pirmo reizi, iestādes vadītājs vai attiecīgais Ministru kabineta loceklis nosaka pārbaudes laiku no trim līdz sešiem mēnešiem.

**13. pants. Dokumentu pārbaude**

Iestāde pēc savas iniciatīvas var pieprasīt papildu informāciju, lai pārbaudītu, vai pretendents, kuru plānots iecelt amatā, ierēdnis vai darbinieks atbilst ierēdņa vai darbinieka amata prasībām.

**14. pants. Pārbaudes laika novērtējums**

(1) Ne vēlāk kā nedēļu pirms pārbaudes laika beigām novērtē ierēdņa vai darbinieka darba izpildi.

(2) Ja darba izpildes rezultāta kritēriju vērtējums ir neapmierinošs, pārbaudes laiks nav izturēts un iestādes vadītājs atbrīvo ierēdni vai darbinieku no amata. Ja novērtējums ir pozitīvs, dienesta attiecības tiek turpinātas.

**15. pants. Ierēdņa solījums**

(1) Ierēdnis, kurš ierēdņa amatā iecelts pirmo reizi, pēc pārbaudes laika dod un paraksta šādu solījumu:

"Es apsolos būt godīgs un taisnīgs, uzticīgs neatkarīgai un demokrātiskai Latvijas Republikai, pildīt amata pienākumus saskaņā ar Latvijas Republikas Satversmi, starptautiskajiem līgumiem, likumiem un valdības lēmumiem un kalpot sabiedrības vispārējām interesēm, lai nodrošinātu tiesisku, efektīvu un atklātu valsts pārvaldes darbību."

(2) Solījumu pieņem Ministru prezidents.

**IV nodaļa**

**Ierēdņa un darbinieka vispārīgie pienākumi**

**16. pants. Ierēdņa un darbinieka pamatpienākumi**

(1) Ierēdņa un darbinieka pamatpienākumi ir:

1) ievērot Latvijas Republikas Satversmi, Latvijai saistošas starptautisko tiesību normas, likumus un citus normatīvos aktus;

2) neatkarīgi no savas politiskās pārliecības būt lojālam likumīgai valdībai un, pildot amata pienākumus, ievērot politisko neitralitāti;

3) apzinīgi, izrādot personisko iniciatīvu un darbojoties sabiedrības interesēs, pildīt amata pienākumus, augstākas amatpersonas likumīgos rīkojumus, atbildēt par savu darbību vai bezdarbību normatīvajos aktos noteiktajā kārtībā un ievērot normatīvajos aktos noteiktos ierēdņa un darbinieka uzvedības principus.

(2) Ierēdnis un darbinieks amata pienākumu izpildes laikā un ārpus tā ar savu rīcību nediskreditē sevi, iestādi un valsti.

**17. pants. Komercdarbības, ienākumu gūšanas, amatu savienošanas, darbu pildīšanas un citi ierobežojumi**

(1) Ierēdņiem, kā arī darbiniekiem, kuriem ir noteikts valsts amatpersonas statuss, komercdarbības, ienākumu gūšanas, amatu savienošanas, darbu pildīšanas, kā arī ar tiem saistītos citus ierobežojumus un pienākumus nosaka likums "Par interešu konflikta novēršanu valsts amatpersonu darbībā".

(2) Darbiniekam ir tiesības nodibināt dienesta vai darba attiecības ar citu darba devēju, rakstiski saskaņojot to ar iestādes vadītāju. Darbinieka tiesības nodibināt dienesta vai darba attiecības ar citu darba devēju iestādes vadītājs var ierobežot, ja amatu savienošana radīs interešu konfliktu vai kaitēs darbinieka amata pienākumu pildīšanai.

**18. pants. Iestādes oficiālā viedokļa izteikšana**

Ierēdnis vai darbinieks iestādes oficiālo viedokli izsaka tikai ar iestādes vadītāja pilnvarojumu.

**19. pants. Profesionālā attīstība**

(1) Ierēdņa un darbinieka pienākums ir regulāri papildināt zināšanas un pilnveidot kompetences, kas nepieciešamas amata pienākumu pildīšanai.

(2) Ierēdņiem un darbiniekiem, kuri sāk pildīt amata pienākumus valsts dienestā, Valsts administrācijas skola nodrošina mācību programmu par valsts pārvaldes darbību.

(3) Ierēdņiem un darbiniekiem, kuri sāk pildīt amata pienākumus valsts dienestā, ir pienākums pārbaudes laikā vai, ja pārbaudes laiks nav noteikts, ne vēlāk kā triju mēnešu laikā apgūt Valsts administrācijas skolas mācību programmu par valsts pārvaldes darbību. Pēc šīs mācību programmas apgūšanas ierēdņiem un darbiniekiem ir pienākums papildināt profesionālās zināšanas Valsts administrācijas skolas piedāvātajās mācībās vai īstenot citus attīstības pasākumus ne mazāk kā divas darbdienas gada laikā.

(4) Iestādes vadītājiem Valsts administrācijas skola nodrošina mācības vai citus attīstības pasākumus vadīšanas kompetenču pilnveidošanai ne mazāk kā četras darbdienas gada laikā.

**V nodaļa**

**Ierēdņa un darbinieka amata pienākumi**

**20. pants. Amata pienākumu noteikšana**

(1) Ierēdņa un darbinieka amata pienākumus nosaka amata aprakstā. Ministru kabinets nosaka [ierēdņa un darbinieka amata apraksta izstrādāšanas kārtību](http://www.likumi.lv/doc.php?id=13429).

(2) Attiecīgā ierēdņa vai darbinieka amata pienākumus, ierēdnim vai darbiniekam uzsākot pildīt amata pienākumus vai mainot viņam uzticēto amata pienākumu apjomu, amata aprakstā nosaka iestādes vadītājs, bet iestādes vadītāja amata aprakstā – attiecīgais Ministru kabineta loceklis.

**21. pants. Prombūtnē esoša ierēdņa vai darbinieka aizvietošana vai vakanta amata pienākumu pildīšana**

(1) Prombūtnē esoša ierēdņa vai darbinieka amata pienākumus vai vakanta ierēdņa vai darbinieka amata pienākumus iestādes vadītājs uz laiku papildus tiešajiem amata pienākumiem var uzdot pildīt citiem ierēdņiem vai darbiniekiem.

(2) Ierēdņa amata pienākumus atļauts pildīt tikai ierēdnim vai amatper­sonai, kas iecelta ierēdņa amatā.

**VI nodaļa**

**Ierēdņa un darbinieka tiesības**

**22. pants. Vispārīgās tiesības**

Ierēdnim un darbiniekam ir šādas vispārīgās tiesības:

1) uz pastāvīgu dienestu, ja šajā likumā nav noteikts citādi;

2) veikt valsts pārvaldes funkcijas atbilstoši amatam noteiktajai kompetencei;

3) normatīvajos aktos noteiktajos gadījumos pieprasīt un saņemt no jebkuras fiziskās vai juridiskās personas informāciju, kas nepieciešama amata pienākumu izpildei;

4) uz amata pienākumu izpildei piemērotiem apstākļiem;

5) piedalīties mācību programmās, lai iegūtu amata pienākumu izpildei nepieciešamās zināšanas un prasmes;

6) aizstāvēt savas sociālās, ekonomiskās un profesionālās tiesības un intereses tieši vai ar ierēdņu un darbinieku pārstāvju starpniecību. Ierēdņu un darbinieku pārstāvji ir arodbiedrība vai pilnvaroti pārstāvji.

**23. pants. Tiesības ieņemt līdzvērtīgu amatu**

Ja valsts dienesta attiecības izbeidz, pamatojoties uz šā likuma 29. panta pirmās daļas 1. punkta "n" apakšpunktu, tad viena gada laikā pēc nodarbinātības attiecību izbeigšanas attiecīgajā organizācijā vai šādas organizācijas dalībvalsts institūcijā iestādei, neizsludinot atklātu pretendentu konkursu, ir tiesības ierēdnim vai darbiniekam nodrošināt iepriekšējo vai līdzvērtīgu amatu, ja ir vakants amats un persona atbilst amatam noteiktajām prasībām. Papildus minētajam ierēdņa ieskaitīšanu Ārlietu ministrijas rīcībā vai Ārlietu ministrijas pārziņā nosaka Diplomātiskā un konsulārā dienesta likums.

**VII nodaļa**

**Valsts dienesta gaita**

**24. pants. Darba izpildes novērtējums**

(1) Ierēdņa un darbinieka darba izpildi katru gadu novērtē ierēdņa vai darbinieka tiešais vadītājs vai iestādes vadītāja izveidota vērtēšanas komisija.

(2) Iestādes vadītāja darba izpildi ne retāk kā reizi divos gados novērtē vērtēšanas komisija, kuru izveido attiecīgais Ministru kabineta loceklis. Iestādes vadītāja darba izpildi pēc iecelšanas amatā novērtē ne vēlāk kā pēc gada.

(3) Ministru kabinets nosaka ierēdņu un darbinieku darba izpildes novērtēšanas kārtību.

(4) Novērtēšanas rezultātu izmanto par pamatu lēmumam par valsts dienesta attiecību turpināšanu vai izbeigšanu, pārcelšanu citā amatā, atlīdzības noteikšanu.

**25. pants. Pārcelšana citā amatā valsts interesēs**

(1) Lai nodrošinātu labu pārvaldību, it sevišķi valsts dienesta uzdevumu efektīvu izpildi un sabiedrības uzticību valsts dienestam, kā arī veicinātu ierēdņa vai darbinieka profesionālo izaugsmi, ierēdni vai darbinieku, neizsludinot iekšēju vai atklātu pretendentu konkursu un pamatojot pārcelšanas pieļaujamību un lietderību, var pārcelt jebkurā citā amatā uz noteiktu vai nenoteiktu laiku tajā pašā vai citā iestādē. Pārcelšanas pamatojums var būt arī ierēdņa vai darbinieka pamatots lūgums.

(2) Ierēdni vai darbinieku citā amatā tajā pašā iestādē pārceļ ar šīs iestādes vadītāja vai ministra lēmumu, citā iestādē tā paša ministra padotībā – ar ministra lēmumu, citā iestādē cita ministra padotībā – ar tā ministra lēmumu, uz kura padotības iestādi pārceļ ierēdni vai darbinieku.

(3) Pārceļot ierēdni vai darbinieku, izvērtē viņa viedokli. Pārceļot ierēdni vai darbinieku uz citu iestādi, izvērtē arī to iestāžu viedokli, no kuras un uz kuru ierēdni vai darbinieku pārceļ. Ja ierēdnis vai darbinieks vai kāda no iestādēm nepiekrīt ierēdņa vai darbinieka pārcelšanai uz citu iestādi, ierēdni vai darbinieku pārceļ ar Ministru prezidenta lēmumu.

(4) Pārceļot ierēdni vai darbinieku citā amatā, ierēdnim vai darbiniekam nosaka amata mēnešalgu, kas nav zemāka par iepriekšējo, izņemot gadījumus, kad ierēdni vai darbinieku pārceļ, ja likvidē iestādi vai amatu, samazina ierēdņu vai darbinieku skaitu, sakarā ar ierēdņa vai darbinieka neatbilstību ieņemamam amatam, ja ierēdnis vai darbinieks atgriežas iepriekšējā vai līdzvērtīgā amatā pēc pārcelšanas uz noteiktu laiku, kā arī pēc ierēdņa vai darbinieka lūguma. Darba izpildes novērtējuma rezultātā var pārskatīt pārceltā ierēdņa vai darbinieka mēnešalgu atbilstoši normatīvajiem aktiem un iestādē noteiktajai darba samaksas sistēmai.

(5) Pārceļot ierēdni vai darbinieku citā amatā uz noteiktu laiku, viņam saglabā tiesības atgriezties iepriekšējā vai līdzvērtīgā amatā. Izņēmuma gadījumā var nesaglabāt tiesības atgriezties iepriekšējā vai līdzvērtīgā amatā, ja tas ir bijis iepriekš noteikts pārcelšanas lēmumā.

(6) Ierēdņus un darbiniekus, kuriem ir bērni līdz triju gadu vecumam, un grūtnieces nav atļauts pārcelt uz citu apdzīvotu vietu bez viņu piekrišanas.

(7) Valsts interesēs ierēdni vai darbinieku uz noteiktu laiku, bet ne ilgāk kā uz diviem gadiem var pārcelt amatā pašvaldības iestādē, valsts kapitālsabiedrībā vai citā komercsabiedrībā, ja ir panākta vienošanās ar pašvaldību vai komercsabiedrību un ierēdnis vai darbinieks piekrīt pārcelšanai. Ierēdnim vai darbiniekam saglabā tiesības atgriezties iepriekšējā vai līdzvērtīgā amatā iestādē.

(8) Valsts interesēs pašvaldības iestādes, valsts kapitālsabiedrības vai citas komercsabiedrības darbinieku uz noteiktu laiku, bet ne ilgāk kā uz diviem gadiem var pārcelt iestādes darbinieka amatā ekspertīzes sniegšanai konkrētā jomā, ja ir panākta vienošanās ar pašvaldību vai komercsabiedrību un pašvaldības iestādes vai komercsabiedrības darbinieks piekrīt pārcelšanai iestādē.

(9) Valsts interesēs ierēdni vai darbinieku uz noteiktu laiku, bet ne ilgāk kā uz diviem gadiem var pārcelt tiesas, prokuratūras, Valsts kontroles, Centrālās vēlēšanu komisijas, Latvijas Bankas, Tiesībsarga biroja, Finanšu un kapitāla tirgus komisijas, Sabiedrisko pakalpojumu regulēšanas komisijas, Noziedzīgi iegūtu līdzekļu legalizācijas novēršanas dienesta, Saeimas, Valsts prezidenta kancelejas darbinieka amatā, ja ir panākta vienošanās ar šo iestādi un ierēdnis vai darbinieks piekrīt pārcelšanai. Ierēdnim vai darbiniekam saglabā tiesības atgriezties iepriekšējā vai līdzvērtīgā amatā iestādē.

(10) Valsts interesēs tiesas, prokuratūras, Valsts kontroles, Centrālās vēlēšanu komisijas, Latvijas Bankas, Tiesībsarga biroja, Finanšu un kapitāla tirgus komisijas, Sabiedrisko pakalpojumu regulēšanas komisijas, Noziedzīgi iegūtu līdzekļu legalizācijas novēršanas dienesta, Saeimas, Valsts prezidenta kancelejas darbiniekus uz noteiktu laiku, bet ne ilgāk kā uz diviem gadiem var pārcelt iestādes darbinieka amatā ekspertīzes sniegšanai konkrētā jomā, ja ir panākta vienošanās ar šo iestādi un darbinieks piekrīt pārcelšanai.

(11) Valsts interesēs ierēdņa vai darbinieka amatā uz noteiktu laiku, bet ne ilgāk kā uz trim gadiem var iecelt Iekšlietu ministrijas sistēmas iestādes vai Ieslodzījuma vietu pārvaldes amatpersonu ar speciālo dienesta pakāpi. Amatpersona ar speciālo dienesta pakāpi, kas ieņem ierēdņa vai darbinieka amatu, nav ierēdnis vai darbinieks, bet uz viņu attiecas šā likuma 12. panta pirmā daļa, 16., 17., 18. pants, V nodaļa, 22. panta 2., 3., 4., 5. un 6. punkts, 24., 27. un 30. pants.

(12) Valsts interesēs ierēdņa un darbinieka amatā uz noteiktu laiku, bet ne ilgāk kā uz pieciem gadiem var iecelt profesionālā dienesta karavīru. Profesionālā dienesta karavīrs, kas ieņem ierēdņa vai darbinieka amatu, nav ierēdnis vai darbinieks, bet uz viņu attiecas šā likuma 12. panta pirmā daļa, 16., 17., 18. pants, V nodaļa, 22. panta 2., 3., 4. un 5. punkts, 24., 27. un 30. pants.

(13) Valsts aizsardzības interesēs ierēdni un darbinieku uz laiku, bet ne ilgāk kā uz pieciem gadiem var pārcelt uz Nacionālajiem bruņotajiem spēkiem profesionālā dienesta karavīra amatā. Ierēdni vai darbinieku profesionālā dienesta karavīra amatā pārceļ aizsardzības ministrs. Ierēdnis vai darbinieks nesaņem profesionālā dienesta karavīriem paredzētos pabalstus un kompensācijas. Ierēdnim vai darbiniekam saglabā tiesības atgriezties iepriekšējā vai līdzvērtīgā amatā iestādē.

(14) Ministru kabinets nosaka kārtību, kādā valsts dienestā ieviešama mobilitātes sistēma.

**26. pants. Norīkošana dienestā ārvalstīs valsts interesēs**

(1) Ierēdni, darbinieku vai ierēdņa amatā ieceltu profesionālā dienesta karavīru ar viņa piekrišanu uz noteiktu laiku, bet ne ilgāk kā uz pieciem gadiem valsts interesēs var norīkot dienestā starptautiskajā organizācijā, kuras dalībvalsts ir Latvijas Republika vai ar kuru sadarbojas Latvijas Republika, vai šādas organizācijas dalībvalsts institūcijā. Šādā gadījumā ierēdnim vai darbiniekam nodrošina tiesības pēc atgriešanās ieņemt iepriekšējo vai līdzvērtīgu amatu. Iestāde, kura norīkojusi ierēdni vai darbinieku, ir tiesīga viņu atsaukt.

(2) Ierēdņa, darbinieka vai ierēdņa amatā iecelta profesionālā dienesta karavīra norīkošana darbā šā panta pirmajā daļā minētajās institūcijās nav uzskatāma par komandējumu šā likuma izpratnē.

**27. pants. Komandējums**

(1) Ierēdni vai darbinieku amata pienākumu izpildei vai profesionālo kompetenču paaugstināšanai var nosūtīt komandējumā ārpus pastāvīgās dienesta vietas, Ministru kabineta noteiktajā kārtībā atlīdzinot ar to saistītos izdevumus.

(2) Ierēdņus un darbiniekus, kuriem ir bērni līdz viena gada vecumam, grūtnieces un sievietes, kas baro bērnu ar krūti, var sūtīt komandējumā, ja attiecīgā persona ir devusi rakstveida piekrišanu.

**28. pants. Atstādināšana no amata pienākumu izpildes**

(1) Ja attiecībā pret ierēdni vai darbinieku ir uzsākta kriminālvajāšana, iestādes vadītājs var atstādināt ierēdni vai darbinieku no amata pienākumu izpildes. Iestādes vadītājs ierēdni vai darbinieku atstādina no amata pienākumu izpildes, ja pret ierēdni vai darbinieku ir piemērots ar brīvības atņemšanu saistīts drošības līdzeklis. Atstādināšanas gadījumā aptur atlīdzības izmaksu par turpmāko laiku no atstādināšanas dienas.

(2) Ja šā panta pirmajā daļā minētajos gadījumos atstādināto ierēdni vai darbinieku tiesa atzīst par vainīgu noziedzīga nodarījuma izdarīšanā, atlīdzību par atstādināšanas laiku neizmaksā. Attaisnošanas gadījumā atstādinātajam ierēdnim vai darbiniekam izmaksā atlīdzību par atstādināšanas laiku.

(3) Iestādes vadītājs atstādina ierēdni vai darbinieku no amata pienākumu izpildes, ja to likumā noteiktajos gadījumos pieprasa tiesībaizsardzības iestāde. Atstādināšanas gadījumā aptur atlīdzības izmaksu par turpmāko laiku no atstādināšanas dienas.

(4) Iestādes vadītājs uz laiku, bet ne ilgāk kā uz trim mēnešiem var atstādināt ierēdni vai darbinieku no amata pienākumu izpildes, ja ierēdnis vai darbinieks, pildot amata pienākumus, ir alkohola, narkotiku vai toksiska reibuma stāvoklī, kā arī citos gadījumos, kad ierēdņa vai darbinieka neatstādināšana no amata pienākumu izpildes var kaitēt viņa paša vai trešo personu drošībai un veselībai vai sabiedrības interesēm. Atstādināšanas gadījumā aptur atlīdzības izmaksu par turpmāko laiku no atstādināšanas dienas. Ja ierēdņa vai darbinieka atstādināšana bijusi nepamatota, atstādinātajam ierēdnim vai darbiniekam izmaksā atlīdzību par atstādināšanas laiku.

(5) Iestādes vadītāju var atstādināt attiecīgais Ministru kabineta loceklis.

**29. pants. Valsts dienesta attiecību izbeigšanās**

(1) Valsts dienesta attiecības izbeidzas:

1) ja ierēdni vai darbinieku ar iestādes vadītāja, bet iestādes vadītāju ar attiecīgā Ministru kabineta locekļa lēmumu atbrīvo no ierēdņa vai darbinieka amata:

a) pēc paša vēlēšanās,

b) sakarā ar termiņa izbeigšanos,

c) sakarā ar pārbaudes laika neizturēšanu,

d) sakarā ar to, ka viņš, veicot amata pienākumus, ir alkohola, narkotiku vai toksiska reibuma stāvoklī,

e) sakarā ar to, ka darba izpildes rezultāta kritēriju vērtējums ir neapmie­rinošs,

f) sakarā ar neatbilstību ieņemamam amatam,

g) sakarā ar neatbilstību ierēdņa vai darbinieka obligātajām prasībām,

h) sasniedzot valsts noteikto pensijas vecumu, izņemot gadījumus, ja par attiecīgā ierēdņa vai darbinieka atstāšanu amatā uz noteiktu laiku, bet ne ilgāk kā uz diviem gadiem ir iestādes vadītāja pamatots rīkojums vai par iestādes vadītāja atstāšanu amatā ir ministra rīkojums,

i) sakarā ar iestādes vai ierēdņa vai darbinieka amata likvidāciju vai ierēdņu vai darbinieku skaita samazināšanu,

j) sakarā ar to, ka viņš pārejošas darbnespējas dēļ nav pildījis amata pienākumus ilgāk par četriem mēnešiem pēc kārtas vai ilgāk par sešiem mēnešiem viena gada periodā, ja darbnespēja bijusi ar pārtraukumiem, šajā laikā neieskaitot grūtniecības un dzemdību atvaļinājumu, kā arī darbnespējas laiku, ja darbnespējas iemesls ir grūtniecība, nelaimes gadījums darbā vai arodslimība,

k) atbrīvošanu no ierēdņa vai darbinieka amata piemērojot kā disciplinār­sodu,

l) sakarā ar ievēlēšanu amatā valsts vai pašvaldības iestādē,

m) sakarā ar to, ka viņš nespēj veikt amata pienākumus veselības stāvokļa dēļ, un to apliecina ārsta atzinums;

n) pēc paša vēlēšanās sakarā ar to, ka viņš pilda darba pienākumus starptautiskajā organizācijā, kuras dalībvalsts ir Latvijas Republika vai ar kuru sadarbojas Latvijas Republika, vai šādas organizācijas dalībvalsts institūcijā;

2) sakarā ar ierēdņa vai darbinieka nāvi;

3) pamatojoties uz savstarpēju rakstisku vienošanos.

(2) Lēmumu par iestādes vadītāja atbrīvošanu no amata pieņem attiecīgais Ministru kabineta loceklis. Lēmumu par valsts sekretāra, Ministru prezidenta biedra sekretariāta vadītāja, īpašu uzdevumu ministra sekretariāta vadītāja, Valsts kancelejas direktora, Pārresoru koordinācijas centra vadītāja un pārraudzībā esošas iestādes vadītāja atbrīvošanu no amata attiecīgā amatpersona pieņem, pamatojoties uz Ministru kabineta lēmumu, ja valsts dienesta attiecības izbeidz, pamatojoties uz šā panta pirmās daļas 1. punkta "c", "d", "e", "f", "g" vai "k" apakšpunktu.

(3) Ierēdņu un darbinieku skaita samazināšanas vai amata likvidēšanas gadījumā priekšrocības saglabāt amatu ir tam ierēdnim vai darbiniekam, kuram ir labāki darba izpildes novērtēšanas rezultāti un augstāka kvalifikācija. Ja ierēdņu vai darbinieku darba izpildes novērtēšanas rezultāti un kvalifikācija neatšķiras, priekšrocības saglabāt amatu ir tam ierēdnim vai darbiniekam, kuram ir augstāks darba izpildes rezultāta kritēriju vērtējums.

(4) Iestāde var brīdināt par valsts dienesta attiecību izbeigšanu un izbeigt valsts dienesta attiecības ierēdņa vai darbinieka pārejošas darbnespējas laikā.

(5) Iestāde var brīdināt par valsts dienesta attiecību izbeigšanu un izbeigt valsts dienesta attiecības bez arodbiedrības piekrišanas.

(6) Izbeidzot valsts dienesta attiecības pēc iestādes ierosinājuma, ierēdni vai darbinieku brīdina rakstiski šādos termiņos:

1) trīs darbdienas – ja valsts dienesta attiecības izbeidz, pamatojoties uz šā panta pirmās daļas 1. punkta "c", "d", "e", "f", "g" un "m" apakšpunktu;

2) viens mēnesis – ja valsts dienesta attiecības izbeidz, pamatojoties uz šā panta pirmās daļas 1. punkta "h", "i" un "j" apakšpunktu.

(7) Izbeigt valsts dienesta attiecības, pamatojoties uz šā panta pirmās daļas 1. punkta "f", "i" un "m" apakšpunktu, ir atļauts, ja nav iespējams turpināt valsts dienesta tiesiskās attiecības ar ierēdni vai darbinieku citā amatā tajā pašā iestādē vai iestādē, kas pārņem saistības.

(8) Valsts dienesta attiecības pēc ierēdņa vai darbinieka ierosinājuma pārbaudes laikā izbeidz triju darbdienu laikā. Citos gadījumos valsts dienesta attiecības pēc ierēdņa vai darbinieka ierosinājuma izbeidz ne vēlāk kā mēnesi pēc ierēdņa vai darbinieka iesnieguma saņemšanas.

(9) Ierēdnim vai darbiniekam ir tiesības noteikt valsts dienesta tiesisko attiecību izbeigšanas termiņu bez saskaņošanas ar iestādes vadītāju, ja viņam ir svarīgs iemesls. Par šādu iemeslu atzīstams katrs tāds apstāklis, kas, pamatojoties uz tikumības un taisnprātības apsvērumiem, neļauj turpināt dienesta tiesiskās attiecības.

**30. pants. Lietu nodošana**

Ierēdnis vai darbinieks, ar kuru izbeidz valsts dienesta attiecības vai kuru pārceļ citā amatā, nodod iestādes vadītāja norīkotai personai ar amata pienākumu izpildi saistītos lietvedības dokumentus, materiālus un materiālās vērtības.

**31. pants. Valsts dienesta gaitas apraksts**

Valsts dienesta attiecību izbeigšanas vai pārcelšanas gadījumā iestāde pēc ierēdņa vai darbinieka pieprasījuma izsniedz dienesta gaitas aprakstu, kur iekļauj pieprasīto informāciju.

**Pārejas noteikumi**

1. Ar šā likuma spēkā stāšanos spēku zaudē Valsts civildienesta likums (Latvijas Republikas Saeimas un Ministru Kabineta Ziņotājs, 2000, 19. nr.; 2001, 9. nr.; 2002, 14., 23. nr.; 2003, 12. nr.; 2005, 10. nr.; 2006, 20., 24. nr.; 2007, 13. nr.; 2008, 24. nr.; 2009, 2. nr.; Latvijas Vēstnesis, 2009, 196. nr.; 2010, 40., 174. nr.).

2. Ministru kabinets līdz 2016. gada 1. jūlijam nosaka kārtību, kādā valsts dienestā ieviešama mobilitātes sistēma.

3. Iestādes vadītājs ne vēlāk kā līdz 2016. gada 31. maijam brīdina darbinieku par darba tiesisko attiecību izbeigšanu un valsts dienesta tiesisko attiecību nodibināšanu. Darbiniekus, kas atrodas ilgstošā prombūtnē, ne vēlāk kā triju mēnešu laikā pēc atgriešanās brīdina par darba tiesisko attiecību izbeigšanu un valsts dienesta tiesisko attiecību nodibināšanu. Izņēmuma gadījumā, lai nodrošinātu iestādes funkciju pildīšanu, ar iestādes vadītāja pamatotu lēmumu var nodibināt valsts dienesta tiesiskās attiecības ar darbinieku, kurš ir sasniedzis vecuma pensijas vecumu, un darbinieks var pildīt amata pienākumus darbinieka amatā, kas ir vakants uz nenoteiktu laiku. Ja darbinieks pēc brīdinājuma saņemšanas nepiekrīt nodibināt valsts dienesta tiesiskās attiecības, iestādes vadītājs izbeidz darba tiesiskās attiecības ar darbinieku.

4. Šā likuma 7. panta pirmās daļas 1. punkts stājas spēkā 2017. gada 1. janvārī.

5. Šā likuma 7. panta pirmās daļas 3. punkts stājas spēkā 2019. gada 1. jūlijā.

6. Šā likuma [12. panta](http://likumi.lv/doc.php?id=138750&search=on#p9) otrajā daļā noteikto amatā iecelšanas septiņu gadu termiņu sāk skaitīt no dienas, kad persona iecelta iestādes vadītāja amatā vai pagarināts termiņš saskaņā ar Valsts civildienesta likumu. Ja iestādes vadītājs nepiekrīt termiņa pagarinājumam, dienesta attiecības tiek izbeigtas sākotnēji noteiktajā termiņā. Iestādes vadītājiem, kuriem līdz šim nebija noteikts amatā iecelšanas termiņš, šā likuma [12. panta](http://likumi.lv/doc.php?id=10944&search=on#p11) otrajā daļā noteikto amatā iecelšanas termiņu skaita no dienas, kad ar iestādes vadītāju nodibinātas valsts dienesta attiecības.

7. Līdz jaunu Ministru kabineta noteikumu spēkā stāšanās dienai, bet ne ilgāk kā līdz 2016. gada 1. jūlijam ir spēkā šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2012. gada 10. jūlija noteikumi Nr. 494 "Noteikumi par valsts tiešās pārvaldes iestādēs nodarbināto darba izpildes novērtēšanu";

2) Ministru kabineta 2011. gada 22. marta noteikumi Nr. 219 "Kārtība, kādā diplomāti, diplomātiskā un konsulārā dienesta amatpersonas (darbinieki), specializētie atašeji, sakaru virsnieki, karavīri, tiešās pārvaldes iestādes amat­personas (darbinieki) un valsts drošības iestādes amatpersonas (darbinieki) tiek norīkoti dienestā (darbā) starptautiskajās organizācijās ārvalstīs, un atlīdzības piešķiršanas kārtība";

3) Ministru kabineta 2010. gada 12. oktobra noteikumi Nr. 969 "Kārtība, kādā atlīdzināmi ar komandējumiem saistītie izdevumi";

4) Ministru kabineta 2010. gada 10. augusta noteikumi Nr. 744 "Kārtība, kādā Iekšlietu ministrijas sistēmas iestādes vai Ieslodzījuma vietu pārvaldes amatpersona ar speciālo dienesta pakāpi pilda valsts civildienesta ierēdņa amatu Iekšlietu ministrijā vai Tieslietu ministrijā";

5) Ministru kabineta 2009. gada 1. septembra noteikumi Nr. 989 "Noteikumi par Valsts meža dienesta un Pārtikas un veterinārā dienesta ierēdņu amatiem, kuriem var nepiemērot [Valsts civildienesta likuma](http://likumi.lv/doc.php?id=10944) 7. panta pirmās daļas 10. punktā noteiktos ierobežojumus";

6) Ministru kabineta 2002. gada 4. novembra noteikumi Nr. 498 "Kārtība, kādā profesionālā militārā dienesta karavīrs pilda valsts civildienesta ierēdņa amatu";

7) Ministru kabineta 2000. gada 5. decembra instrukcija Nr. 5 "Ierēdņa amata apraksta izstrādāšanas kārtība".

Likums stājas spēkā 2016. gada 1. janvārī.

Ministru prezidente

Laimdota Straujuma

Iesniedzējs:

Ministru prezidente \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Laimdota Straujuma

Vizē:

Valsts kancelejas direktore \_\_\_\_\_\_\_\_\_\_\_\_\_\_\_\_\_\_\_\_ Elita Dreimane

15.09.2014.

5083

Liepiņa 67082935

Liva.Liepina@mk.gov.lv